Henrik Dam Kristensen (S), 2011-12-06:
Der er jo store og små lovforslag.
Jeg ved ikke helt rigtig, hvor det her hører hjemme, men jeg vil gerne takke for de positive tilkendegivelser, der har været, og selvfølgelig også sige, at vi vil være behjælpelige under udvalgsarbejdet.
Så er det jo sådan, at når man er minister, er man jo privilegeret, for så får man udstukket papirerne, så man i hvert fald kan svare på tingene, og da både hr. Henning Hyllested og hr. Leif Mikkelsen havde sådan nogle om ikke skeptiske, så i hvert fald spørgende indlæg, vil jeg også benytte mig af den mulighed, jeg har for at kunne svare på de spørgsmål, jeg synes at jeg hørte undervejs.
Altså, det første led i lovforslaget er at tilvejebringe muligheden for at udstede regler om forbud mod at udføre visse ændringer af konstruktionerne på et køretøj som eksempelvis tuning af knallerter og chiptuning af biler, hastighedsgrænser osv. på lastbiler.
Hr. Karsten Nonbo og andre ordførere var inde på det, og der er der vel i realiteten kun at sige, at det måske tænkte eksempel med en speedwaymotorcykel jo ikke er det, der er intentionen med lovgivningen, og det tror jeg vi kan udrede undervejs i udvalgsarbejdet.
Det er jo det andet, som også hr. Karsten Nonbo og i øvrigt også den konservative ordfører var inde på, som er det primære, og som er målsætningen for det.
Det andet, der ligger i det, er, at vi allerede i forbindelse med lov nr. 479 af 23. maj 2011 om ændring af færdselsloven og lov om ungdomsskoler, som omhandlede knallertkørekort og sanktioner ved ulovlig kørsel på knallerter m.v., lagde op til at indføre forbud mod at udføre konstruktive ændringer. Det er altså det, der er lovforslagets første del. Den anden del udspringer af den tidligere indførte skelnen mellem knallerter, altså mellem store knallerter og små knallerter.
Føreren af en lille knallert skal køre på cykelstien, mens føreren af en stor knallert derimod skal køre på kørebanen og overholde reglerne for motorcykler.
For store knallerter gælder der en tophastighed på 45 km/t., og føreren skal have kørekort til motorcykel eller til bil.
Det, regeringen ønsker med det her lovforslag, er rent faktisk at sidestille de store knallerter med motorcykler, for så vidt angår muligheden for at tilkoble en påhængsvogn.
Det er lige præcis, fordi de også har de samme pligter, som man har som motorcyklist, og derfor synes vi sådan set det er ret fornuftigt, at de to ting følges ad.
Den sidste del af lovforslaget vedrører så genindførsel af en bestemmelse om at gøre det muligt for veterancykler, registreret før den 1. juli 1955, at have en venstregående sidevogn.
Som jeg har forstået det, faldt den bestemmelse ved en fejl ud af færdselsloven i forbindelse med en lovændring helt tilbage i 1976, så her kan man i hvert fald sige: Bedre sent end aldrig.
Og det er vel en meget begrænset gruppe, vi har på det her område, så jeg tror ikke, det er det, der sådan vil give det kæmpestore trafikale kaos rundt omkring.
Sluttelig skal jeg sige til hr. Henning Hyllested, at det er rigtigt, at man jo ofte kobler flere ting i et lovforslag, og jeg forstår godt, at der så kan være elementer, man er for, og elementer, man er imod.
Men det er jo bl.a. derfor, at man også via betænkningsafgivelse har mulighed for at være meget præcis.
Når jeg svarer her, vil jeg sige til hr. Henning Hyllested, så er det, fordi jeg synes, at alternativet ville være lidt skræmmende – så ville der blive mange, mange flere lovgivninger.
Også et svar til hr. Leif Mikkelsen: Jeg er sådan set enig i, at bemyndigelser et eller andet sted er noget, man skal være varsom med, og det er også lidt vigtigt, at den til enhver tid siddende minister lever op til at bruge sine bemyndigelser i den ånd, hvori loven er blevet behandlet.
Men jeg tror til gengæld, at alternativet til overhovedet ikke at have bemyndigelser også et eller andet sted ville være lidt skræmmende.
Men med de bemærkninger vil jeg sige, at jeg glæder mig til det videre lovgivningsarbejde om det her.
Vi vil bestræbe os på at svare hurtigt og konstruktivt på de spørgsmål, udvalget måtte have.